“Ǎ mɔ̂n mod, kɔ́bɔ́gɔ́ nâ: éyə Ǹtondôbə Zambá a kɔ́bɔ̄ ná ai sí Ísraɛ̂l: ǎ man ya ! Məmaná mə́ kwí yǎ á mə̄búg mə́ ńnam mə́nyi. 3Məmaná móe málā; mayi wa lóm ólūn wámā á nyɔ́l, nə́ ó tsig ǹtól wóe anə́ mim̀bɔán míe mí nə́, nə́ ó sílī fə wa ndɔ́ŋ yǎ bə̄bə̂ bə́ mam bóe. 4Mǎyǐ kig wa bəbə̌ məbəbə mə́ ngɔ́l, mǎyǐ kig wa dzu, mayi bɔ̌ naa mim̀bɔán míe mí ku wa á yób, bəbə̂ bə́ mam bóe bâyi laŋan á zāŋ dzoe, eyɔ̌ŋ tē myǎyi yə̌m naa mə nə Ǹtondôbə. 5Éyə Ǹtondôbə Zambá ā kɔ́bɔ̄ ná: Amalá dīlí lázu, ámálá lá bə́ yǎ kig yéneban, amalá dá. 6Məmaná mə́ ńkún sɔ́, məmaná mə́ ńkún sɔ́, mákî á zēn dzoe, émɔ̄ má mázu. 7Məmaná mə́ kwí yǎ ású dóe, wa yǎ ó tɔá á ńnam. Abǒg lə́ ngasúbu yǎ, amǒs lə́ ngazu yǎ. Endə́gə́lə́ é sɔ́ ya ású miǹkǒl, sə̌ kig miǹtag. 8Étɔ̄á dzī mazu wa kúb ólūn wámā á nyɔ́l, mə́ kun məliŋiná mámā á nyɔ́l dzoe. Mayi tsíg ńtōl wóe anə́ mim̀bɔán míe mí nə́, mə sílí fə wa ndɔ́ŋ yǎ bə̄bə̂ bə́ mam bóē bə́sə. 9Mǎyǐ kig bəbə̂ məbəbə mə́ ngɔ́l, mǎyǐ kig dzu, mayi bəlan ai wa anə́ mim̀bɔán míe mí nə́, bəbə̂ bə́ mam bóe bâyi tɔbɔ á zāŋ dzoe, eyɔ̌ŋ tē myāyi yə̌m naa mə nə Ǹtondôbə yǎ ā bími. 10Amǒs tē hí, məmaná mə́ sɔ́ ya, a sɔ́ ya, á kwí ya, ǹtúm édzōē ó sam ya, mə­bún móē mə́ tóle ya. 11Mətóm mə́ kwí yǎ ábōg mávəŋan endə́gə́lə́ yā ábē. 12Abǒg á ngázu ya, amǒs á ńkún sɔ́, tə ǹkuan byə́m a tag, tə ǹkus byə́m a nyandi, amú olún wayi nambǎ mod ósə.